**Сочиненийыл куыст райдайӕн кълӕсты.**

Райдайæн кълæсты мадæлон æвзагыл ахуыр кæныны стыр ахадындзинад ис изложени æмæ сочиненийæн. Сочиненийыл кусгæйæ, ахуыргæнинæгтæ ахуыр кæнынц логикон æмæ грамматикон æгъдауæй хъуыдытæ кæрæдзийы фæдыл раст равæрын, ныхасы дзырдтæй раст пайда кæнын, хъуыдыйæдтæ раст аразын.

Сывæллоны логикон хъуыды рæзын кæнын та нысан кæны-сывæллонæн йæ дунеæмбарынад рæзын кæнын, хъуыдыйыл æй æфтауын.

Сочинениты ахуыргæнинаг æвдисы йæхи хъуыдытæ, йæхи цæстæнгас, йе'нкъарæнтæ, уый дзы домы сфæлдыстадон хъару, сæрибар, удæгас хъуыды æмæ алфамбылайы цард зонын, пайда дзы кæнын, цæмæй йæ бон уа темæ ирдæй равдисын.

Хъуыдыты фæд-фæдыл равæрд, сæ логикон бастдзинад у сочиненийы сæйрагдæр домæн. Уыцы домæныл сывæллæтты ахуыр кæнынц цадæггай. Уый тыххæй хъуамæ ахуыргæнæг бæлвырд зона пъланыл кусыны хуызтæ.

Сочиненийыл куыстæн ис æртæ этапы:

1. Сочиненимæ бацæттæ кæнын (мидис равзарын, пълан саразын, дзырдуатыл бакусын, хъуыдыйæдтæ равæрын, рæдыдтытыл бакусын, фысгæ-фыссын орфографион рæдыдтытæ куыд нæ скæной, афтæ).
2. Сочинени ныффыссын.
3. Рæдыдтытыл бакусын.

Ахуыргæнæг сывæллæттæн æххуыс кæны, канд сочиненимæ цæттæ кæнгæйæ нæ, фæлæ фысгæ-фыссын дæр. Фысгæ-фыссын кæсы ахуыргæнинæгты куыстытæ æмæ сын дзуры, хуыздæр цавæр дзырдæй спайда кæнын хъæуы, кæнæ цавæр хъуыдыйадæй, дзырд раст куыд ныффыссын хъæуы æмæ а.д.

Ахуыргæнинæгтæ куы фæцалх уой уыцы куыстытыл, уæд сæ фæстæдæр ахуыргæнæджы æххуыс уыйбæрц нал хъæудзæн. Куыд фæстæдæр, афтæ ахуыргæнинæгтæ сæхæдæг уæгъдибарæй араздзысты ахæм куыстытæ.

Райдайæн кълæсты программæйы амынд цæуы, афæдзы дæргъы алы къласы дæр ахуыргæнинæгтæ цал сочиненийы хъуамæ ныффыссой, уый.

Фыццаг-дыккаг кълæсты, цалынмæ сывæллæттæ фыссын нæ базоной, уæдмæ арæзт цæуы дзургæ фæлтæрæнтæ.

Уыдонæн сæ нысан у-ныхас рæзын кæнын.

Дыккаг-æртыккаг кълæсты дзургæ фæлтæрæнтæ-хи ныхæстæй радзырд ахуыргæнæджы пъланы ахсынц сæйраг бынат.

Райдайæн кълæсты ахуыргæнинæгтæн фылдæр хатт сæ сочиненитæ вæййынц таурæгъон хъуыдыйæдтæй фыст, фæлæ æртыккаг къласы та сочинени, гæнæн ис, æмæ уа æрфыстимæ. Зæгъæм: «Цавæр чингуытæ уарзын æз кæсын.», «Мæ зæрдæмæ тынгдæр цавæр куыст цæуы.» æмæ а.д.

Иуæй-иу ахуыргæнджытæ, скъоладзаутæ сæ фысгæ куыстыты (сочинениты) рæдыдтытæ куы скæной, зæгъгæ, уымæй тæрсгæйæ сочиненитæ фыссын аргъæвынц фæстæдæрмæ, 3-аг къласмæ.

Гæнæн ис, æмæ уыцы хъуыддагæй тæрса ахуыргæнæг, изложенитæ æмæ сочиненитæ фысгæйæ, орфографийыл куы нæ кусы, уæд.

Цы ма уа уымæй цымидисагдæр, сывæллоны йæ хъуыдытæ аив, фæлгонцджын æвзагæй фыссын сахуыр кæнын, ахон æй аив дзырдты дунемæ…

Скъолайы хæс у сывæллæттæн сæ мадæлон æвзагæй уый бæрц зонындзинæдтæ раттын, цæмæй йыл сæ бон æнæкъуыхцыйæ дзурын уа. Уый та ахуыргæнæджы къухы æрмæст уæд бафтдзæн, æмæ мадæлон æвзаджы уроктæ арæзт куы цæуой теоретикон зонындзинæдты æмæ сывæллæтты хъуыды æмæ ныхас рæзын кæныны бындурыл. Мадæлон æвзаджы программæты дæр уыцы хъуыддаг нымайынц бæрнон æмæ ахсджиаг хъуыддагыл, уымæ гæсгæ, ныхасы рæзтмæ алы къласы дæр стыр æргом здæхт цæуы.

Ныхас хъуамæ мидисджын, раст æмæ æнцонæмбарæн уа. Æвзаг æнгом баст у хъуыдыимæ, уымæ гæсгæ, ныхасы рæзтыл кусæн нæй, хъуыды нæ рæзын кæнгæйæ. Мадæлон æвзаджы руаджы сывæллæттæ райхалынц сæ хъуыдытæ дзургæ æмæ фысгæ ныхасы. Уæдæ мадæлон æвзаг зонын æххуыс у сывæллæттæн иумæйаг рæзтæн. Хуымæтæджы нæ фыста зындгонд ирон критик Тыбылты Алыксандр йæ уацы, зæгъгæ, сывæллон зонды мæсыг самайдзæн æрмæстдæр йæхи æвзагыл, йæ мадæлтæ йын авдæны зарджытæ кæуыл кодтой, уыцы æвзагыл.

Уæдæ мадæлон æвзаг ахуыр кæныны сæйрагдæр хæс у- сывæллæттæн сæ мадæлон æвзагыл сæ ныхас райрæзын кæнын æмæ сын сæ зонды мæсыг самайын.

Ныхасы рæзтыл куысты сæйраг бынат ахсы сывæллæтты сочиненитæ фыссын сахуыр кæнын. Уый ахсджиаг фæрæз у сывæллæттæн сæ зонд, се'взаг æмæ сæ хъуыды рæзын кæныны хъуыддаджы.

Мæнмæ гæсгæ, ницы ис уымæй ахсджиагдæр, сывæллоны йæ хъуыдытæ аив, фæлгонцджын æвзагæй дзурын æмæ фыссын сахуыр кӕнын, аив дзырдты дунемæ йæ ахонын.

Сочиненийыл кусынæн скъолайы, райдайæн кълæсты, бæлвырд фæтк ис. Фыццаг къласы чысыл эмоционалон радзырдæй райдайгæйæ, сочинени уæлдæркълæсты рахизы сабыргай стыр æмæ ахсджиаг куыстмæ.

Уæдæ, уæлдæр куыд загътон, афтæмæй сывæллæтты ныхасы рæзтыл ахуыргæнæг кусын райдайы, сывæллон скъоламæ куы бацӕуы, уæд, фыццаг бонтæй фæстæмæ.

Сывæллон раджы райдайы йæ хъус чингуыты нывтæм дарын. Бирæ нывтæ лæвæрд цæуы «Абеты чиныджы» дæр.

Уыдонмæ чиныджы лæвæрд цæуы дзырдтæ, хъуыдыйæдтæ, чысыл тексттæ. Уыцы нывты ахуыргæнинæгтæ хуызджын кърандӕстæй сахорынц хицæн предметты, ныффыссынц сæм иу кæнæ дыууæ хъуыдыйады (цыбыр хъуыдыйæдтæ). Ныффыссын сæ бон цы нæ вæййы, уый та баххæст кæнынц дзыхæй дзургæйæ. Афтæмæй сæ хъуыдыйæдтæй рауайы цыбыр радзырд.

Райдайæн кълæсты ахуыргæнинæгтæ цадæггæй æмбарын байдайынц, радзырд цы у, уый. Нывмæ гæсгæ цыбыр радзырд ныффыссыны фæлтæрæнтæ æнцондæр аразæн сты кæсыны уроктимæ бӕтгæйæ. Зæгъæм, «Абеты чиныджы» Хетæгкаты Къостайы æмдзæвгæ «Фыдуаг» бакæсгæйæ, сывæллæттæ сныв кæнынц фыдуаг чысыл лæппуйы æмæ йæм ныффыссынц, сæ нывты мидис æвдыст кæм цæуы, ахæм хъуыдыйæдтæ: Лæппу у фыдуаг. Коммæ нæ кæсы. Бирæ уарзыфынæй кæнын, кæуын.

Райдайæн кълæсты ныхасы рæзтыл куысты хуызтæй вазыгджындæрыл нымад цæуы фæрстытæн дзуапп дæттын, æрмæст дзуæппытæй æмхæст текст арæзт куы фæцæуы. Бирæ ранымайæн ис ахæм куыстыты хуызтæ. Уыдонмæ хауы коллективон æгъдауæй хъуыдыйæдтæ саразын цавæрдæр бæлвырд темæмæ. Æрмæгæн ын райсæн ис экскурси, скъолайы бæрæгбон, цыбыр ныхасæй, æнæхъæн къласæй кæм уыдысты, кæнæ кæй федтой, ахæм æрмæг.

Гæнæн ис æмæ радзырд цалдæр нывмæ гæсгæ дæр уа.

Фыццæгæм къласы ахуыргæнæг сывæллæттæн æвдисы дыууæ нывы æмæ сын зæгъы, цæмæй сæм лæмбынæг ӕркæсой. Уый фæстæ семæ аразы беседæ:

Ахуыргæнæг: Цы уынут нывы?

Ахуыргæнинæгтæ: Лæппу хъазы портийæ хæдзары. Стъолы ис вазæ, чашкæтæ. Вазæ ахауд захмæ. Вазæ стъолæмбæрзæнимæ йæ фæдыл аласта чашкæтæ дæр. Лæппу тынг фæтарст.

Ахуыргæнæг: Цæмæй йæ базыдтай, лæппуфæтарст, уый?

Ахуыргæнинæгтæ: Лæппуйæн ис тынг тарст цæстытæ.

Ахæм беседæйы фæстæ, ахуыргæнинæгтæ ахуыргæнæджы æххуысæй аразынц цыбыр радзырд.

Ахæм фæлтæрæн куыстытæм ма хауынц, æнæхъæн къласæй кæй бакастысты, уыцы текстмæ гæсгæ изложени ныффыссын. Æрмæст сын фæрстытæ дæтты ахуыргæнæг.

Ахæм фæлтæрæн куыстытæ арæх кæнгæйæ, ахуыргæнинæгтæм фæзыны фылдæр уæгъдибардзинад.

Уæгъдибарæй ма раттынц дзуæппытæ фæрстытæн: а) нывмæ гӕсгæ, б) бакаст текстмæ гæсгæ, в) алыхуызон цæстдарæнтæм гæсгæ. Ахæм чысыл радзырдтæ сывæллæттæ хъуамæ фыссын базоной 1-аг къласы кæронмæ. Зæгъæм: «Æз рацыдтæн уынгмæ. Мит уарыд. Райдыдтон дзоныгътыл бырын. Бырыдтæн, цалынмæ нæ ахаудтæн, уæдмæ».

Дыккæгæм къласы та сывæллæттæ ахуыр кæнынц радзырдтæм пълан аразын.

Ахæм фæлтæрæн куыстытæ ахуыргæнинæгтæ цæттæ кæнынц вазыгджындæр сфæлдыстадон куыстытæ уæгъдибарæй аразынмæ.

Ахæм фæлтæрæнтæн нæма ис схонæн радзырдтæ (сочиненитæ), уымæн æмæ сæ иуæй-иу хъуыдыйæдтæ æмткæй баст нæ цæуынц радзырды мидисимæ.

Фысгæ куыстмæ (сочиненимæ) цæттæ кæнæн ис алыхуызон. Фæлæ йæ нысан кæддæриддæр иу вæййы: сывæллæттæ хъуамæ, цæй тыххæй фысдзысты, уый зоной, зоной зын дзырдтæ, дзырдбæстытæ æмæ хъуыдыйæдтæ фыссын.

Æртыккаг æмæ цыппæрæм кълæсты ахуыргæнинæгты фысгæ ныхас райсы ахæм формæтæ, схизы ахæм бæрзӕндмæ, æмæ фæстæдæр, уæлдæр кълæсты, уыдон вæййынц сæ фыссыны фæлтæрæнты бындур.

Æртыккаг къласы ахуыргæнинæгтæн æнцондæрæй сæ къухы æфты хуымæтæг радзырд. Уыцы радзырдæн йæ мидис вæййы иу хуымæтæг цау. Стæй йæм цадæггай бафтауынц æрфысты элементтæ, дыууæ-æртæ хъуыдыйадæй æрдзы кæнæ адæймаджы æрфыст: «Æрцыд та нæм уалдзæг. Æрцыд йæ цъæх дарæсты. Зæхх райхъал. Фæзынд фыццаг кæрдæг. Иуæй-иу бæлæстыл фæзынд фæлмæн цъæх сыфтæр. Тагъд фæзындзысты дидинджытæ дæр: сырхытæ, урсытæ, цъæхтæ, буртæ. Хъарм бæстæй æртахтысты цъиутæ. Сæ зæрджытæ хъуысынц бæлæсты къалиутæй, хъæдæй. Уалдзæг тынг цæуы сывæллæтты зæрдæмæ. Хъазæн ис портийæ, ис згъорæн, гæппытæ кæнæн.

Æфтыд ма йæм æрцæуынц диалог æмæ комкоммæ ныхас дæр. Уыдоны руаджы радзырды мидис фæвазыгджындæр вæййы. Уымæн æмæ дзы ис ныр уæлæмхасæн бынæттæ.

Æртыккæгæм æмæ цыппæрæм кълæсты ахуыргæнинæгты сочиненитæ райдианы вæййынц сюжетон радзырдтæ. Уыцы куыстыты вазыгджындæр кæнгæ цæуынц радзырдты сюжеттæ. Ам ахуыргæнæджы хæс у сывæллæтты иу зындзинадæй иннæмæ сабыргай хонын, иу фыссыны куысты хуызæй иннæмæ.

Ахуыргæнинæгтимæ сочиненитыл кусгæйæ, ахуыргæнæг хъуамæ йæ зæрдыл дара уый, æмæ: ахуыргæнинæгты радзырд (сочинени) фыссын ахуыр хъæуы пъланмæ гæсгæ. Уыцы пълан арæзт вæййы æртæ сæйраг хайæ (разныхас, сæйраг хай, фæсныхас кæнæ та кæронбæттæн), иу куыстæй иннæмæ вазыгджындæр кæнын радзырдты сюжет.

Сывæллæтты уæгъдибарæй сочиненитæ фыссын сахуыр кæныны мадзæлттæм хауынц: дзургæ радзырдтæ аразын, бакаст æрмæг, хи ныхæстæй радзурын æмæ радзырд коллективон æгъдауæй аразын.

Фысгæ ныхасы рæзтыл куысты æппæты ахсджиагдæрыл нымад цæуынц, сывæллæттæ сæ радзырдтæн æрмæг кæцæй исынц, ахæм цаутæ. Уыдонæн райсæн ис, сывæллæттæ цы чиныг бакастысты, нывты, театры, кинойы, скъолайы сценæйыл цы федтой, уырдыгæй, сæ алфамблай цаутæ æмæ сæхи цардæй, сæ хъазт, сæ фæллойы тыххæй. Ахæм фыссыны куыстытæй алкæмæн дæр ис йæхи рæстæг, йæхи рад.

Цæттæгæнæнæн фæлтæрæнты хуызтæй иу у сочинени бакаст æрмæгмæ гæсгæ. Сочинени ныффыссыны размæ ахуыргӕнæг бафæрсы сывæллæтты, цы бакастысты, уымæй. Фӕрстытæн дзуапп раттыны тыххæй ахуыргæнинæгты фæхъæуы, цы бакастысты, уымæй хицæн бынæттæ радзурын, уыцы бынæттæ кæрæдзиуыл бабæттын, фæд-фæдыл сæ раст равæрын, уымæй дарддæр ма сæ арæх бахъæуы бакаст æрмæгмæ сæхи цæстæнгас (сæ ахаст) равдисын.

Æртыккæгæм æмæ цыппæрæм кълæсты ахуыргæнинæгтæ лæвæрд темæтæм гæсгæ ныффыссынц цыбыр радзырдтæ. Уыцы рæстæг ахуыргæнинаг æвдисы ахæм цаутæ, геройы тыххæй йын йæ хъуыды чи бафидар кæна.

Ахæм фæлтæрæнтæ фæхæстæгдæр кæнынц сывæллæтты (цæттæ сæ кæнынц), сочинени схонæн кæмæн ис, ахæм куыстытæм. Уыдоны ахуыргæнинæгтæ уацмысæй райсынц иу фарст, иу кæнæ цалдæр сæргондæй рахицæн кæнынц фарстӕн дзуапп чи дæтта, ахæм бынат. Афтæмæй сывæллæтты бон вæййы стыр æрмæг райсын, анализ ын скæнын, уый фæстæ йæ хи ныхæстæй радзурын.

Ацы куыстыты хуыз цæттæ кæны сывæллæтты баст ныхасы вазыгджын хуыз-сочиненимæ сфæлдыстадон ахастимæ. Зæгъæм, сывæллæттæ хæдзары бакастысты Носовы радзырд «Хорздзинад». Къласы йыл сывæллæттæ, ахуыргæнæджы разамындæй æрныхас кодтой. Бацамыдтой йын йæ сæйраг хъуыды, уый фæстæ ныффыстой сочинени ахæм темæйыл: «Хорздзинад аразын хъæуы». Уыцы сочиненийæн йæ бындур у, кæй зæгъын æй хъæуы, радзырды мидис цыбырæй, фæлæ дзы хъуамæ уа сывæллæтты ахаст се’мгар лæппу Юрæйы митæм, хъуамæ сын аргъ скæной.

Уæдæ, уæлдæр куыд загътон, афтæмæй ахæм куыстытæ сты, изложенийæ сочиненимæ рахизыны тыххæй. Ахуыргæнинæгтæ куы фæцалх уой ахæм куыстытыл, уæд фæстæдæр сæ бон бауыдзæн уæгъдибар куыстытæм рахизын.

Сочинени нывмæ гæсгæ. Нывмæ гæсгæ сочиненийы мидис аразгæ у нывы сюжетæй. Ахæм куысты рæстæг сывæллæттæ пайда кæнынц сæхи сæрмагонд дзырдуатæй. Сочинени ныффыссыны размæ уал сывæллæттæ сæ хъуыдытæ радзурынц. Хуыздæр уыдзæн куыст раныхасæй райдайын дыууæ-æртæ нывы тыххæй. Уыдон лæвæрд цæуынц иу темæмæ. Дыууæ-цыппар нывмæ гæсгæ беседæ та цæттæ кæны ахуыргæнинæгты радзырдмæ пълан саразынмæ.

Иу нывмæ гæсгæ сочиненимæ рахизгæйæ, райсын хъæуы ахæм ныв, йæ мидис цалдæр хайыл (эпизодыл) адих кæнæн кæмæн уа. Уый феххуыс уыдзæн ахуыргæнинæгтæн нывы мидис хуыздæр бамбарын, лæмбынæг æй сахуыр кæнынæн, хицæн хæйттæ дзы рахицæн кæнынæн.

Нывы мидисыл дзургæйæ, спайда кæнын хъæуы сывæллæттæн сæхи царды фæлтæрдзинадтæй. Зæгъæм, ныв «Хъæды» æвзаргæйæ, æрымысæн ис, сывæллæттæ хъæдмæ куыд ацыдысты, цы дзы федтой, радзурдзысты, цавæр у хъæд, æппæтæй хуыздæр цы ис хъæды æмæ а.д. Беседæ хъуамæ уа цыбыр æмæ мидисджын.

Сывæллæттæ нывмæ фæкæсынц дыууæ-æртæ минуты. Уыцы рæстæг уыдон кæрæдзийæн дзурынц сæ хъуыдытæ нывы тыххæй. Ахуыргæнæг сын хъусы сæ ныхасмæ æмæ йæ беседæ райдайы, сывæллæтты тынгдæр цы бацымыдис кодта, уымæй.

Сывæллæттæ сæрибарæй дзурынц, нывы цы уынынц, уый тыххæй, зæгъынц, чи дзы ис, уыдонæй алчи дæр цы ми кæны, ныв сын кæнынц се’ддаг бакаст, сæ дарæс, сбæрæг кæнынц, архайд кæм æмæ кæд цæуы, уыдæттæ.

Ахуыргæнæг раст кæны ахуыргæнинӕгты рӕдыдтытæ сæ ныхасы, сфæлдыстадон хъуыдымæ сæ здахы.

Афтæ сывæллæттæ сараздзысты радзырдтæ киноныв кæнæ бæрæгбоны тыххæй дæр.

Æмхæст ныхасыл фæлтæргæйæ, сывæллæттæ бæлвырддæр базонгæ вæййынц радзырды арæзтимæ. Хорз фæлтæрæн у ацы ран радзырдтæ хи цардæй искæйы цауыл, кæнæ та искæйы цардыл, фосы, æрдзы тыххæй ныффыссын. Цы текст бакæсынц, уый сын вæййы хуызæджы бæсты, сæ радзырды мидисæн та райсынц сæ алыварс царды цаутæй исты.

Уый фæстæ рахизынц сæхи тыххæй фыссынмæ: хæдзары сæ мад æмæ фыдæн куыд æххуыс кæнынц, кьласы радгæс куыд вæййынц, цы аразын, цы кусын уарзынц фылдæр æмæ а.д. Цыппæрæм къласы ахуырдзаутæ азы кæронмæ ахæм куыстытæ фæфыссынц уæгъдибарæй.

Афтæ, вазыгджындæр кæнгæ, цæуынц сывæллæтты куыстытæ.

Экскурситæм гæсгæ фыст радзырды вæййы æрфысты элементтæ. Уыдонмæ цæттæ кæнгæйæ , сывæллæтты ахуыр хъæуы чысыл нывтæ аразын дыууæ-æртæ хъуыдыйадæй. Зæгъæм: ног азы заз бæлас куыд арæзт уыд, боны хъæды, æрдзы тыххæй: «Быдыры федтон фыццаг цъæх кæрдæг. Уый уыд фæлурс æмæ фæлмæн.» Кæнæ: «Абон æнæхъæн бон дымдта уазал дымгæ. Хæдзæртты сæртæй миттæ ныммарзта.»

Ахæм куыстытыл сывæллæттæ ахуыр кæнынц æрдзмæ хъус дарын, сæйрагдæр æмæ ахсджиагдæр цы у радзырды, уый сбæрæг кæнын æмæ а.д.

Радзырд æрфысты элементтимæ.

Уымæ хауы уац скъолайы къулы газетмæ. Къласы цардæй искæцы цауыл дзургæйæ, ахуырганинаг дæтты предметты, архайдтыты, архайæг цæсгæмтты æмæ цауты æрфыст, æвдисы йæхи цæстæнгас цаутæм æмæ архайдтытæм.

Стыр нысаниуæг ис, сывæллæттæн сочиненитæ фыссынмæ цы темæтæ лæвæрд цæуы, уыдонæн.

Зындгонд уырыссаг методист М.А. Рыбникова дзырдта: «И конечно не безразлично, какие темы мы вставим... Учитель подбирает наиболее доступные, наиболее живые и разумные в воспитательном отношении темы… Всяческого рода эксперименты, предложения ученикам писать, кто что хочет, неумение направить ученика по заранее составленному учителем для себя плану- всё это нерациональная трата детских сил. Используйте то, что ребята видят вокруг себя. Привлекайте жизненные впечатления, учите ребят видеть.»

Сочиненийæн хъомыладон куысты æмæ ахуырады цы стыр ахадындзинад ис, уый хынцгæйæ, ахуыргæнæг хъуамæ зæрдиагæй хъуыды кæна темæйыл.

Сочинениты темæтæ амынд цæуынц райдайæн кълæсты программæты. Уыдон сты: 1) радзырд бакаст чиныджы тыххæй (цы дзы фæцыд мæ зæрдæмæ.);

2) хи цардæй исты цауы тыххæй радзырд (хъæды мыл цы’рцыд, доны был, быдыры);

3) хъæзтытæ æмæ хиирхæфсæнтæ (хъæлдзæг хъазт, мæ уарзон хъазт);

4) хæдзары æмæ скъолайы мæ æрвылбоны хъуыддæгтæ (къласы радгæс куыд вæййын, мæ уат куыд бафснайын, мæ мадæн куыд æххуыс кæнын).

Сочинениты темæты кой кæнгæйæ æмæ ахуыры процессы сæ ахадындзинадыл дзургæйæ, нæй афтæ зæгъæн, зæгъгæ, темæ сæйрагдæр у, уый лыг кæны сочиненийыл ахуыр кæныны фарст. Кæй зæгъын æй хъæуы, темæ æнæмæнг хъуамæ уа цымыдисаг, цыбæл кæна сывæллæтты, уа сæхи фæлтæрддзинадмæ гæсгæ. Фæлæ:

1) темæ фехъусын кæныны фæстæ арæзт цæуы стыр куыст сочиненийы æрмæг, йæ композицион арæзт, йæ литературон фæлгæт бацæттæ кæныныл;

2) уыцы иу темæ раттæн ис дыууæ алыхуызон кълæсты: уый руаджы ахуыргæнæг сбæрæг кæны, сывæллæтты литературон сфæлдыстад цас сырæзт, сæ иумæйаг рæзт цас у (цавæр у), уый;

3) темæ дæтгæйæ, ахуыргæнæг рагацау хъуамæ зона сочиненийæн йæ хуыз кæнӕ йæ жанр: сюжетон радзырд, æрæджы чи æрцыд, ахæм цауыл, æви раздæр (мысинæгтæм гæсгæ); конкретон æрмæгыл цӕудзæн ныхас, æви иумæйагæй.

Вæййы афтæ дæр, æмæ сывæллæттæ сочинени фæфыссынц сæрибар темæйыл.

В.Т. Вахтеров йæ куыстытæй иуы уый тыххæй афтæ зæгъы: «Нет… если учитель хочет согласовать работу над сочинением с естественным стремлением своих детей к развитию, он должен предоставить им известный простор и в выборе тем для своих сочинений, и в составлении плана, и в отыскивании способа и формы выражения. Пусть дети напишут о том, что они сами наблюдали, узнали по личному опыту, сами открыли и пережили, а не то, к чему принуждает их учитель…»

Фæлæ бынтон раст нæ уаид, сывæллæттæн сæрибар темæйыл сочиненитæ арæх дæттын. Сочиненийыл ахуыр кæнынæн дæр ис бæлвырд фæтк. Уæдæ раст уыд М.А. Рыбникова, афтæ куы фыста, зæгъгæ: «Пользуясь приемами работы случайно, безсистемно, учитель может достичь нужных результатов, а может и упустить из рук всю работу, проиграть время, даром потратить силы».

***Сочиненийæн æрмæг æрæмбырд кæнын æмæ йæ равзарын.***

Ахуыргæнинæгтæн сочиненийæн лæвæрд цæуы иу кæнæ цалдæр темæйы кæрæдзиуыл бастæй. Темæтæ, гæнæн ис æмæ уой алыхуызон, уый цавæр æрмæг ист цæуа, уымæ гæсгæ. Гæнæн ис, æмæ уа радзырды кæнæ та уацы текст, гæнæн ис æмæ уа ныв, кæнæ та сывæллæтты мысинæгтæ сæ цардæй, æрдзмæ сæ цæстæнгас æмæ æнд.

Бакаст æрмæгæй сочинени фысгæйæ ма ахуыргæнинæгтæ хъуамæ иу хатт бакæсой уыцы текст, ссарой дзы, сæ сочиненийы темæмæ чи хауы, уыцы бынæттæ, сбæрæг сæ кæной, саразой сæм пълан, хи ныхæстæй йæ радзурой, уый фæстæ йæ пъланмæ гæсгæ ныффыссой сæ тетрæдты.

Нывмæ гæсгæ куыст арæзт цæуы чысыл æндæрхуызон:

1)Ахуыргæнинæгтимæ развæлгъау беседæ саразын;

2)Нывмæ бакæсын æмæ йын йæ мидис сбæлвырд кæнын;

3)Нывы мидисы анализ;

4)Нывæн ном раттын.

Ахуыргæнæг йæ развæлгъауы беседæйы æнцайы сывæллæтты æнкъарæнтыл, сæ фæлтæрдзинæдтыл. Зæгъæм, дыккæгæм къласы сочиненимæ цæттæ кæныны рæстæг, ныв куы уа зымæджы тыххæй, уæд ахуыргæнæг фæрсы сывæллæтты, зымæг сæ зæрдæмæ цæуы, æви нæ, æмæ цæмæн. Сывæллæттæ нывмæ кæсынц 3-5 минуты. Уыцы рæстæг сывæллæттæ сæ хъуыдытæдзурынц кӕрæдзийæн. Анализы хæс у нывы мидис бæстондæр сбæрæг кæнын, цæмæй сывæллæтты бон уа, сæ сочиненийæн сæ чи хъæуы, уыцы æрмæг равзарын. Сывæллæттæ дзурынц, чи ис нывы, чи дзы цы ми кæны, кæд æмæ кæм цæуы архайд нывы. Ахуыргæнæг сын хъавгæ раст кæны сæ рæдыдтытæ, ныв раст кæм нæ фембарынц, уым, æххуыс сын кæны нывы мидис арфдæр æмæ хуыздæр бамбарынæн. Сывæллæттæ ныв «Зымæгон хъæзтытæм» кæсгæйæ, дзурынц, зæгъгæ, цы архайджытæ дзы ис (гæнæн ис æмæ сын нæмттæ дæр радтой), уыдонæй алчи дæр архайы хъазты: иутæ митын дада аразынц, иннæтæ сæм дзоныгътыл мит ласынц, иуæй-иутæ та дзы иннæтæй чысыл дарддæр дзоныгътыл быры, фæкалд æмæ миты ныххауд. Нывы ма лæвæрд цæуы стыр хæдзар, чи ныйих, ахæм стыр дон, митæй æмбæрзт бæлæстæ. Сывæллæттæ зæгъынц, зæгъгæ, архайд цæуы хъæуы, скъолайы цур. Сывæллæттæ урокты фæстæ сæ хæдзæрттæй рахастой дзоныгътæ, къахдзоныгътæ, рацыдысты ардæм æмæ ам хъазынц. Сывæллæттæ быцæу кæнынц. Иутæ дзы разы сты уыцы хъуыдыимæ, иннæтæ та - нæ. Ахуыргæнæг сын æххуыс кæны. Уый фæстæ радзырдæн æрхъуыды кæнынц сæргонд.

Афтæ, ныв ахуыр кæнгæйæ, райгуыры сочиненийы темæ æмæ йæм æвзæрст цæуы æрмæг.

Куыд æвзæрст цæуы сочиненимæ æрмæг сывæллæтты цæстдарæнтæм гæсгæ?

Гæнæн ис æмæ уа дыууæ хуызы:

1)Æнæхъæн къласæн иумæйаг темæ (скъолайы, къласы цардæй);

2)Индивидуалон (хи сæрмагонд) цауы тыххæй (бинонтæ æмæ сыхæгтæ, æрмæстдæр сывæллонæн йæхимæ чи хауы, йæхи тыххæй кæй зоны, ахæм цаутæ).

Фыццаг хуызы сочиненимæ цæттæ кæнгæйæ, ахуыргæнæджы бон у сывæллæттæн æххуыс кæнын æрмæг æмбырд кæнгæйæ æмæ йæ æвзаргæйæ. Дыккаг хуызы сочиненийы та нæу. Фæлæ сæ иу кæны уыцы хъуыддаг æмæ фыццаг хуызы дæр, стæй дыккаг хуызы дæр сывæллæтты хъæуы ахуыр кæнын, цæст сæм дарын.

Сочиненийы мидисмæ сæйраг домæнтæ сты:

1.сочинени хъуамæ темæмæ гæсгæ фыст уа;

2.хъуамæ йын иу хъуыды бæтта йе’ппæт хæйттæ дæр;

3.бæлвырд æмæ æххæстæй æвдыст цæуа йæ уыцы хъуыды.

Пъланмæ гæсгæ фыст сочиненитæ хъуамæ дзуапп дæттой уыцы домæнтæн.

Æрмæджы фæд-фæдыл равæрд сочиненийы. Темæ æвзæрст у, æрмæг æмбырд. Хъуамæ ахуыргæнинаг уыцы æрмæг фæд-фæдыл равæра. Дзырд сочинени нысан кæны баст ныхас, цы ран алцы дæр хъуамæ уа йæ бынаты, бæлвырд фæткыл.

Сочинени у литературон сфæлдыстады хуымæтæджы хуыз. Уымæ гæсгæ, сочинениты композицимæ уый бæрц хъусдард (здæхт) нæ цæуы. Фæлæ скъолайы сочинениты дæр домд цæуы бæлвырд фæтк, йæ хæйтты равæрд æмæ æнд.

Пълан арæзт цæуы темæйы характер, сочиненийы хуыз æмæ жанрмæ гæсгæ. Скъолайы сочиненитæ арæхдæр вæййынц радзырды хуызы фыст. Иртасынц дзы:

1)бацæуæн хай;

2)сæйраг хай;

3)кæронбæттæн.

Зæгъæм кæсагахджыты тыххæй радзырд- сочиненийæн йæ бацæуæн хай уыдзæн афтæ: «Изæрæй æрцæттæ кодтой сæ кæсагахсæнтæ, баныхас кодтой кæрæдзийы райхъал кæнын. Райсомæй сæ дыууæ дæр райхъал сты тынг раджы, талынг ма уыд, афтæ. Фынæй дæр ма сæм цыд. Фæлæ скъахтой уаллæттæ, сæ кæсагахсæнтæ райстой æмæ ацыдысты доны былмæ.»

Сæйраг хайы хъуамæ дзырд цæуа, æмбæлттæ доны был куыд æрбынат кодтой, кæсаг куыд ахстой, цавæр цаутæ сыл æрцыд кæсаг ахсыны рæстæг.

Кæронбæттæны хъуамæ æвдыст æрцæуа, сæ кæсагахст куыд рауад, сæ хæдзæрттæм куыд здæхтысты, цавæр зæрдæйы уагимæ æмæ а.д.

Радзырды ма, гæнæн ис, æмæ уа (æрдзы, боныхъæды, архайджыты) æрфыст, архайæг цæсгæмтты характеристикæ, ныхас (диалог), хъуыдытæ цауты тыххæй.

Ахуыргæнæг кæддæриддæр хъуамæ йæ зæрдыл дара сочиненитæн сæ ахадындзинад, сæ нысан: сывæллæтты уæгъдибарæй æмхæст текстимæ кусын сахуыр кæнын. Афтæ кусгæйæ, бонæй-бонмæ, азæй-азмæ рæзы сывæллæтты уæгъдибар хъуыдыкæнынад. Уыцы хъуыддаг та сын æххуыс уыдзæн царды сæ размæ цы зын фæндæгтæ уыдзæн, уыдонын рогдӕрæй цæуынæн.

Уæдæ сочиненийыл ахуыр кæнгæйæ, ахуыргæнæг сывæллæттæм рæзын кæны арæхстдзинæдтæ æмæ зонындзинæдтæ литературон сфæлдыстадмæ. Уыцы хъуыддаг æххуыс у бамбарынæн, цæмæн пайда кæны иу кæнæ иннæ фæлтæрæнæй, цавæр æрмæг сын хъуамæ бацамона, цæмæй сæ ахизын кæна, сæ размæ цы зонындзинæдтæ ис, уыдоны сæрты.

Сывæллæтты хъæуы ахуыр кæнын.

Сочиненийæн стыр ахадындзинад ис сывæллæтты фæткон æмæ идейон-политикон хъомылады. Сочиненимæ цæттæ кæнгæйæ цы æрмæг бакæсынц ахуыргæнинæгтæ, уый сæм рæзын кæны бæлвырд æнкъарæнтæ, эмоцитæ. Фысгæ-фыссын сывæллон йæ куысты æвдисы уыцы æнкъарæнтæ, æвдисы йæ ахаст цаутæм æмæ архайæг цæсгæмттæм.

Кæд изложени фысгæйæ ахуыргæнинагæн лæвæрд цæуы цæттæ темæ, уацмыс, йæ мидис, пълан, дзырдуат, кæд ахуыргæнинагæй домгæ у æрмæстдæр хи ныхæстæй текстæн йæ мидис раттын (ныффыссын), уæд сочинени фысгæйæ та ахуыргæнинагæн лæвæрд цæуы æрмæст темæ, пълан, дзырдуат. Сочиненийы хъуыдытæ фæд-фæдыл куыд равæрын хъæуы, уый та ахуыргæнинаг хъуамæ зона йæхæдæг. Раздæр ахуыргæнæджы æххуысæй, уый фæстæ та уæгъдибарæй.

Ахуыргæнæджы хæс у æдзухдæр сывæллæтты ныхасмæ хъус дарын. Куыд дзургæ, афтæ фысгæ ныхасы дæр сывæллæтты ахуыр кæнын хъæуы хъуыдыйады мидæг дзырдты бастдзинад, хауæнтæй, бæттæгтæй раст пайда кæнын. Уыцы хъуыддагыл кусын райдайын хъæуы, сывæллон фыццаг бон скъоламæ куы æрбацæуа, уæдæй фæстæмæ.

Уыцы хъуыддаг ахуыргæнæджы къухы бафтдзæн уæд, æмæ æвæллайгæйæ куы куса, цырагъау куы судза, æрвылбон æм æнхъæлцау цы æнæхин цæстытæ кæсынц, уыдоны раз.